b'\n_START_ARTICLE_\nMarvanas I\n_START_SECTION_\nBiografija\n_START_PARAGRAPH_\nMarvanas ibn Hakamas gim\xc4\x97 623 m. Jo motinos vardas buvo Amna bint Alkaman ibn Safvan. Jis buvo kil\xc4\x99s i\xc5\xa1 Abd \xc5\xa0ams\xc5\xb3 klano. Tapo svarbiu valdininku ir i\xc5\xa1kilo iki ministro rango giminai\xc4\x8dio kalifo Usmano valdymo metu. Jis dalyvavo Ai\xc5\xa1os bint Abu Bakr vedamame \xc5\xbeygyje \xc4\xaf Basr\xc4\x85 atker\xc5\xa1yti Usmano \xc5\xbeudikams ir keletas istorik\xc5\xb3 jam priskiria Kupranugario m\xc5\xab\xc5\xa1yje i\xc5\xa1daviki\xc5\xa1k\xc4\x85 Talhos ibn Ubaidulos nu\xc5\xbeudym\xc4\x85.  Kalifu tapus kitam umaj\xc5\xb3 klano atstovui Muavijai I, jis kur\xc4\xaf laik\xc4\x85 buvo paskirtas Medinos valdytoju. Post\xc4\x85 prarado, kai Muavijos I reikalavimu neprivert\xc4\x97 prisiekti \xc4\xaftaking\xc5\xb3 religini\xc5\xb3 Hid\xc5\xbeazo veik\xc4\x97j\xc5\xb3 Muavijos s\xc5\xabnaus Jazido naudai. 680 m. kalifu tapus Jazidui, Marvanas fakti\xc5\xa1kai vadovavo umajams Hid\xc5\xbeaze. 683 m. jis su kitais umajais buvo i\xc5\xa1vytas i\xc5\xa1 Medinos, kai sukilusiems Mekos ir Medinos miestams numal\xc5\xa1inti Jazidas I pasiunt\xc4\x97 kariuomen\xc4\x99 i\xc5\xa1 Sirijos. Po Medinos u\xc5\xbe\xc4\x97mimo buvo apgulta Meka. Apgulties metu at\xc4\x97jo \xc5\xbeinia apie Jazido I mirt\xc4\xaf. Marvanas su kitais umajais negal\xc4\x97jo pasilikti d\xc4\x97l vietos gen\xc4\x8di\xc5\xb3 neapykantos ir su Huseino ibn Numeiro kariuomene pasitrauk\xc4\x97 \xc4\xaf Sirij\xc4\x85, kur trumpam vald\xc4\x97 Jazido I s\xc5\xabnus Muavija II. _NEWLINE_Po Jazido I ir Muavijos II mir\xc4\x8di\xc5\xb3 buvo sukil\xc4\x99s beveik visas kalifatas i\xc5\xa1 did\xc5\xbeiulio nepasitenkinimo umajais d\xc4\x97l Huseino ibn Ali nu\xc5\xbeudymo 680 m. ir karo prie\xc5\xa1 Mek\xc4\x85 ir Medin\xc4\x85. Vyko Antrasis kalifato pilietinis karas (Antroji fitna). Basros valdytojas Ubaidula ibn Zijadas buvo priverstas b\xc4\x97gti \xc4\xaf Damask\xc4\x85, Egipto valdytojas Abdur Rahmanas ibn D\xc5\xbeehdanas prisiek\xc4\x97 Mekoje kalifu pasiskelbusiam Abdulai ibn al Zubairui. Irake veik\xc4\x97 trys grup\xc4\x97s: Al Zubairo \xc5\xa1alininkai, charid\xc5\xbeitai ir Ali \xc4\xafp\xc4\x97dini\xc5\xb3 r\xc4\x97m\xc4\x97jai. Pa\xc4\x8dioje Sirijoje Damasko valdytojas Dahakas ibn Kaisas palaik\xc4\x97 Al Zubair\xc4\x85, jo vardu prad\xc4\x97tos rinkti priesaikos Himse ir kitur. \xc4\xaetakingiausi Damasko umaj\xc5\xb3 ir kalbit\xc5\xb3 klanai nepritar\xc4\x97 Al Zubairo kalifatui. J\xc5\xb3 siekis i\xc5\xa1 prad\xc5\xbei\xc5\xb3 buvo kalifu paskelbti Jazido I s\xc5\xabn\xc5\xb3 Chalid\xc4\x85. Palestinos valdytojas Hasanas ibn Malikas Kalbis sureng\xc4\x97 \xc5\xbeyg\xc4\xaf \xc4\xaf Jordanij\xc4\x85 ie\xc5\xa1koti paramos. Ten su\xc5\xbeinojo, kad Dahakas ibn Kaisas slapta palaiko Al Zubair\xc4\x85, kas suk\xc4\x97l\xc4\x97 skilim\xc4\x85 Sirijoje. Tuo tarpu Palestina buvo u\xc5\xbeimta Al Zubairo r\xc4\x97m\xc4\x97j\xc5\xb3. Sirijoje umaj\xc5\xb3 ir kalbit\xc5\xb3 paj\xc4\x97gos sustojo prie\xc5\xa1 kaisit\xc5\xb3 paj\xc4\x97gas prie Mard\xc5\xbe Rahito. Prie\xc5\xa1 m\xc5\xab\xc5\xa1\xc4\xaf generolu  buvo i\xc5\xa1rinktas Chalidas ibn Jazidas, ta\xc4\x8diau d\xc4\x97l per jauno jo am\xc5\xbeiaus ir aktyviai tapininkaujant Ubaidulai ibn Zijadui klanai prisiek\xc4\x97 kalifui Marvanui ibn Hakamui. 684 m. rugpj\xc5\xab\xc4\x8dio 18 d. Mard\xc5\xbe Rahito m\xc5\xab\xc5\xa1yje Omejad\xc5\xb3 r\xc4\x97m\xc4\x97jai \xc4\xafveik\xc4\x97 Al Zubairo r\xc4\x97m\xc4\x97jus. _NEWLINE_Marvanas I buvo senas ir ligotas, jis vald\xc4\x97 ma\xc5\xbeiau nei metus laiko iki mirties 685 metais. Marvanas ved\xc4\x97 Chalido ibn Jazido motin\xc4\x85, kuri buvo i\xc5\xa1 kalbit\xc5\xb3 klano, taip u\xc5\xbetvirtindamas s\xc4\x85jung\xc4\x85 su kalbitais ir i\xc5\xa1sprend\xc4\x97 paveld\xc4\x97jimo klausim\xc4\x85 savo s\xc5\xabn\xc5\xb3 naudai. Jis pasiunt\xc4\x97 kariuomenes susigr\xc4\x85\xc5\xbeinti vald\xc5\xbei\xc4\x85 Palestinoje ir Egipte. Po jo mirties kalifu tapo jo s\xc5\xabnus Abdulmalikas.'